BG Официален вестник на Европейския съюз L 9/11

РЕШЕНИЕ НА КОМИСИЯТА

от 12 януари 2011 година

относно някои видове информация за биогоривата и другите течни горива от биомаса, която трябва да бъде предоставяна на държавите-членки от съответните стопански оператори

(нотифицирано под номер C(2011) 36)

(2011/13/ЕС)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Директива 2009/28/ЕО на Европейския парламент и на Съвета от 23 април 2009 г. за насърчаване на използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (1), и по-специално член 18, параграф 3, трета алинея от нея,

като взе предвид Директива 98/70/ЕО на Европейския парламент и на Съвета от 13 октомври 1998 г. относно качеството на бензиновите и дизеловите горива и за изменение на Директива 93/12/ЕИО на Съвета (2), и по-специално член 7в, параграф 3, трета алинея от нея,

след консултации с консултативния комитет, създаден съгласно член 25, параграф 2 от Директива 2009/28/ЕО,

като има предвид, че:

(1) Държавите-членки следва да осигурят докладване от страна на съответните стопански оператори до държавите-членки относно съответствието на течните горива от биомаса (bioliquids) на критериите за устойчиво развито производство (sustainability criteria), формулирани в Директива 2009/28/ЕО, както и относно съответствието на биогоривата (biofuels) на критериите за устойчиво развито производство, формулирани в посочената директива и в Директива 98/70/ЕО, а също така да осигурят и предоставяне на информация от страна на съответните стопански оператори по някои допълнителни екологични и социални аспекти.

(2) По отношение на тези допълнителни екологични и социални аспекти от Комисията се изисква да определи списък на съответната информация, която трябва да се докладва.

(3) Съществуват или са в процес на разработване редица доброволни схеми, въвеждащи стандарти за производството на продукти от биомаса, чрез които се формулират изисквания, обхващащи частично или изцяло както критериите за устойчиво развито производство, така и някои допълнителни екологични и социални аспекти, каквито трябва да бъдат включени в списъка на Комисията. Комисията може да признае тези доброволни схеми за надеждни и приемливи източници на данни за целите на доказване на спазването на критериите. Също така Комисията може да ги признае като схеми, съдържащи точни данни по отношение на допълнителните екологични и социални аспекти.

(4) Изчисляването на емисиите на парникови газове във връзка с производството на биогорива и други течни горива от биомаса (biofuels and bioliquids), което е включено в схемата за устойчиво развито производство, дава възможност за бонус, изразяващ се в отчитането на по-ниски емисии в случаите, когато биомасата е отгледана върху възстановени деградирали земи (restored degraded land).

(5) Също така при изчисляването на емисиите на парникови газове в рамките на схема за устойчиво развито производство се включва коефициент, отразяващ намалението на емисии в резултат на натрупване на въглерод в почвата при по-добро земеделско стопанисване.

(6) Като се има предвид, че предоставянето на информация за екологични и социални аспекти не трябва да представлява прекалено голяма тежест за стопанските оператори, е уместно да се постанови, че тази информация следва да се предоставя във вид на декларация, в която да се посочва дали партидите с въпросните биогорива или други течни горива от биомаса са сертифицирани или включени като отговарящи на изискванията в рамките на призната доброволна схема, която в своите дейности обхваща и разглеждането на такива аспекти; дали е използван бонус от вида, посочен в съображение 4; и дали е използван коефициент за натрупване на въглерод, както е описано в съображение 5.

(7) Споменатият в съображение 4 бонус и коефициентът на натрупване на въглерод, споменат в съображение 5, имат отношение към отглеждането на съответните селскостопански култури. Следователно не е необходимо да се дава информация по тези въпроси по отношение на биогорива и други течни горива от биомаса, които са произведени от отпадъци или остатъци (wastes or residues),

ПРИЕ НАСТОЯЩОТО РЕШЕНИЕ:

Член 1

Предоставяната от стопанските оператори информация за всяка партида биогориво или друго течно гориво от биомаса (each consignment of biofuel or bioliquid) се състои от указване:

а) дали партидата е сертифицирана или включена като отговаряща на изискванията в рамките на доброволна схема, призната от Комисията съгласно член 18, параграф 4, втора алинея от Директива 2009/28/ЕО и член 7в, параграф 4, втора алинея от Директива 98/70/ЕО като схема, която има точни данни във връзка с вземаните мерки за опазване на почвите, водите и въздуха, възстановяването на деградирала почва, избягването на прекалено потребление на вода в райони с недостиг на вода и/или вземаща под внимание въпросите, посочени в член 17, параграф 7, втора алинея от Директива 2009/28/ЕО и член 7б, параграф 7, втора алинея от Директива 98/70/ЕО;

б) ако партидата е сертифицирана или включена в рамките на доброволна схема съгласно посоченото в буква а) — на наименованието на въпросната доброволна схема.

С изключение на биогорива или други течни горива от биомаса, произведени от отпадъци или остатъци (wastes or residues), тя освен това се състои от указване:

в) дали бонусът съгласно посоченото в приложение V, част В, точки 7 и 8 от Директива 2009/28/ЕО и приложение IV, част В, точки 7 и 8 от Директива 98/70/ЕО е използван при изчисляването на парниковите газове за партидата съгласно посоченото в приложение V, част В, точка 1 от Директива 2009/28/ЕО и приложение IV, част В, точка 1 от Директива 98/70/ЕО;

г) дали коефициентът за намаление на емисии в резултат на натрупване на въглерод в почвата при по-добро земеделско стопанисване съгласно посоченото в приложение V, част В, точка 1 от Директива 2009/28/ЕО и приложение IV, част В, точка 1 от Директива 98/70/ЕО е използван при изчисляването на емисиите на парникови газове съгласно посоченото в същата точка.

Член 2

Настоящото решение не накърнява правото на Комисията да изисква допълнителна информация от стопанските оператори за целите на член 23, параграф 2 от Директива 2009/28/ЕО.

Член 3

Адресати на настоящото решение са държавите-членки.

Съставено в Брюксел на 12 януари 2011 година. За Комисията Günther OETTINGER Член на Комисията

(1) ОВ L 140, 5.6.2009 г., стр. 16.

(2) ОВ L 350, 28.12.1998 г., стр. 58.